पटरी से इंजन उतरा, बाधित रहा रेल यातायात
Updated Sun, 28 Oct 2012 12:00 PM IST
झांसी। रेलवे स्टेशन के ई केबिन के सामने शुक्रवार की रात दो बजे इंटरसिटी एक्सप्रेस के रैक को बैक करते समय इंजन पटरी से उतर गया। इस कारण झांसी- कानपुर रेल मार्ग का यातायात प्रभावित रहा। भोपाल दिल्ली रूट की भी आधा दर्जन ट्रेनें आधे से दो घंटे तक विलंबित रहीं। इस कारण यात्रियों को खासी परेशानी का सामना करना पड़ा।
रेलवे स्टेशन पर शुक्रवार की रात प्लेटफार्म नंबर सात पर आई लखनऊ- झांसी इंटरसिटी एक्सप्रेस के रैक को दो बजे के करीब इंजन नंबर 36271 से खींचकर यार्ड में ले जाया जा रहा था। यही गाड़ी सुबह छह बजकर दस मिनट पर झांसी- लखनऊ इंटरसिटी बनकर प्लेटफार्म सात से चलती है। तभी शंटिंग के दौरान इंजन के दो पहिये आरआरआई प्वाइंट नंबर 490 पर से उतर गए । इससे रेल यातायात बाधित हो गया। दुर्घटना टीम क्रेन के साथ सुबह 5.05 बजे मौके पर पहुंची। युद्धस्तर पर चले कार्य के बाद सुबह छह बजे इंजन को पटरी पर रख दिया गया। लेकिन प्वाइंट पर मोटर आदि को पूरा करने में तीन घंटे का समय और लग गया।
दुर्घटना के कारण मेन लाइन की हजरत निजामुद्दीन से मानिकपुर जाने वाली 12448 यू पी संपर्क क्रांति 40 मिनट, 12156 अप हबीबगंज एक्सप्रेस 30 मिनट, 12627 डाउन कर्नाटक एक्सप्रेस 20 मिनट, 12534 अप पुष्पक एक्सप्रेस 105 मिनट, 19053 डाउन मुजफ्फरपुर गोरखपुर एक्सप्रेस, 15016 अप यशवंतपुर गोरखपुर एक्सप्रेस 95 मिनट विलंबित रही।
वहीं, दुर्घटना के कारण प्लेटफार्म सात पर इंटरसिटी एक्सप्रेस व झांसी लखनऊ पैसेंजर फंस गई। इंटरसिटी एक्सप्रेस को सुबह 6.10 बजे रवाना होना था, लेकिन परीक्षण न होने के कारण यह गाड़ी आठ घंटे देरी से अपराह्न दो बजे रवाना हो सकी। वहीं, रात 2.50 बजे जाने वाली झांसी- लखनऊ पैसेंजर आठ घंटे विलंब से सुबह 10.45 बजे व सुबह 7.55 बजे जाने वाली झांसी कानपुर पैसेंजर आठ घंटे विलंब से अपराह्न 3.35 बजे रवाना हो सकी। इन ट्रेनों के विलंब से चलने के कारण यात्रियों को घंटों प्लेटफार्म पर बैठकर गुजारने पड़े।
सौ से अधिक यात्रियों ने निरस्त कराए आरक्षण
झांसी। झांसी- लखनऊ इंटरसिटी एक्सप्रेस के आठ घंटे विलंब से रवाना होने के कारण अधिकांश यात्रियों ने अपनी यात्रा स्थगित करने में ही भलाई समझी। इस दौरान आरक्षित कोचों में सवार सौ से अधिक यात्रियों ने अपने आरक्षण निरस्त कराए।
रात भर मुस्तरा पर खड़ी रही कानपुर- झांसी पैसेंजर
झांसी। कानपुर से चलकर रात ढाई बजे झांसी आने वाली पैसेंजर दुर्घटना के कारण मुस्तरा स्टेशन पर खड़ी कर दी गई। इसके बाद इस गाड़ी को सुबह दस बजे झांसी लाया गया। इस दौरान गाड़ी में बैठे यात्रियों का भूख प्यास से बुरा हाल हो गया। कई यात्री तो मुस्तरा स्टेशन पर उतरकर सड़क मार्ग से अपने घर पहुंचे।
शंटिंग स्टाफ की लापरवाही आई सामने
झांसी। दुर्घटना के लिए प्रथम दृष्टया शंटिंग स्टाफ को दोषी माना जा रहा है। सूत्रों की मानें तो इंटरसिटी के रैक को बैक करके सिगनल तक ले जाना चाहिए था, जबकि शंटर स्टाफ ने पूर्व की तरह गाड़ी को प्वाइंट से ही बैक कर दिया। आरआरआई सिस्टम लागू होने के बाद यह पहली दुर्घटना हुई।
Write a Comment | View Comments